《寄李商老》
宋代·吕本中

黄尘车马流，金火战残暑。西风迎潮来，密云复无雨。

江淮旱已甚，映眼但尘土。田畴杂芜秽，草树翳洲渚。

缅怀平生欢，捐弃各秦楚。千言偪胸次，到口不能吐。

君非一臂旧，此意复可许。青蝇暗藩溷，有似嚇腐鼠。

须君济川手，略为虹蜺举。念之不能眠，清坐听鸣橹。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。